Document ID: 32005R1654

32005R1654
L 266/35
SLUŽBENI LIST EUROPSKE UNIJE
10.10.2005.
UREDBA KOMISIJE (EZ) br. 1654/2005
od 10. listopada 2005.
o izmjeni Uredbe (EZ) br. 874/2004 o utvrđivanju pravila javne politike u vezi s provedbom i funkcijama vršne.eu domene i načela kojima se uređuje registracija
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu (EZ) br. 733/2002 Europskog parlamenta i Vijeća od 22. travnja 2002. o provedbi vršne.eu domene (1), a posebno njezin članak 5. stavak 1.,
nakon savjetovanja s Europskim registrom za internetske domene imenovanim Odlukom Komisije 2003/375/EZ (2),
budući da:
(1)
Uredbom Komisije (EZ) br. 874/2004 (3) provodi se Uredba (EZ) br. 733/2002 utvrđivanjem pravila javne politike u vezi s provedbom i funkcijama vršne.eu domene i načela kojima se uređuje registracija.
(2)
Člankom 8. Uredbe (EZ) br. 874/2004 primjenjuju se pravila javne politike u vezi sa zemljopisnim pojmovima tako da se predviđa postupak kojim se državama članicama, državama kandidatkinjama i svim članicama Europskog gospodarskog prostora omogućava da putem svojih nacionalnih vlada zatraže registraciju ili rezervaciju svog naziva. Tom se uredbom ne jamče u potpunosti geopolitička i jezična raznolikost Europske unije i interes država članica i europskih građana. Zbog toga se od Komisije traži da na odgovarajući način izmijeni Uredbu (EZ) br. 874/2004.
(3)
Mjere predviđene ovom Uredbom u skladu su s mišljenjem Odbora za komunikacije uspostavljenog člankom 22. stavkom 1. Direktive 2002/21/EZ Europskog parlamenta i Vijeća od 7. ožujka 2002. o zajedničkom regulatornom okviru za elektroničke komunikacijske mreže i usluge (Okvirna direktiva) (4),
DONIJELA JE OVU UREDBU:
Članak 1.
Uredba Komisije (EZ) br. 874/2004 mijenja se kako slijedi:
1.
članak 8. zamjenjuje se sljedećim:
„Članak 8.
Rezerviranje naziva od strane zemalja i šifre zemalja alfa-2
1. Zemlje navedene na popisu mogu rezervirati ili registrirati nazive s popisa iz Priloga ovoj Uredbi samo kao sekundarne domene izravno pod vršnom.eu domenom.
2. Šifre zemalja alfa-2 ne registriraju se kao sekundarne domene izravno pod vršnom.eu domenom.”;
2.
u članku 12. stavku 1. prvi se podstavak zamjenjuje sljedećim:
„Registracija u fazama ne može početi prije ispunjenja zahtjeva iz prvog stavka članka 6.”;
3.
dodaje se Prilog ovoj Uredbi.
Članak 2.
Ova Uredba stupa na snagu na dan objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 10. listopada 2005.

Labels: 12
7
15